钦定古今图书集成/明伦汇编/官常典/第504卷 > 折御卿
## 钦定古今图书集成/明伦汇编/官常典/第504卷 > 折御卿

按《宋史折德扆传》：“德扆子御卿，幼补节院使，御勋知
州事，署为兵马都尉。御勋徙镇，召为闲厩副使，知府
州。太宗征河东，命御卿与尹宪领屯兵同攻岚州，又
破岢岚军，擒其军使折令图以献，遂下岚州，又杀其
宪州刺史霍翌，又擒其将马延忠等七人，迁崇仪使。
淳化三年，凡四迁而为府州观察使。五年，拜永安军”
节度使。既而契丹众万馀入寇，御卿大败之于子河
㲼，斩首五千级，获马千匹。契丹将号突厥太尉、司徒、
舍利死者二十馀人，擒其吐浑一人，自是契丹知所
畏。太宗因遣使问御卿曰：“西北要害，皆屯劲兵，戎人
何自而至？”御卿对曰：“敌缘山陕小径入，谋剽略，臣谍
知之，遣人邀其归路。因纵兵大击，败走之，人马坠厓
谷，死者相枕，其大将韩德威仅以身免。皆圣灵所及，
非臣之功也。”上嘉之。岁馀，御卿被病，德威谍知之，且
为李继迁所诱，率众来侵，以报《子河㲼》之役。御卿力
疾出战，德威闻其至，不敢进。会疾甚，其母密遣人召
归，御卿曰：“世受国恩，边寇未灭，御卿罪也。今临敌弃
士卒自便，不可死于军中，乃其分也。为白太夫人，无
念我，忠孝岂两全！”言讫泣下。翌日卒，年三十八。上闻，
悼惜久之，赠侍中，以其子惟正为洛苑使、知州事。